Cesarhanmun/geonobi-data huggingface dataset:
地名: 昌城 (平安道, 都護府)
年: 1434.0

○命都承旨安崇善, 往議政府, 與領議政黃喜等議事。 一。 "自江界至滿浦九十餘里, 自滿浦至許憐三十餘里, 其處居民, 僅三百餘戶。 每當冬節, 携老扶幼, 入保江界, 破蕩家産, 民甚苦之。 滿浦口子, 除木柵, 改築石城, 宜令近處居民, 入保避患, 以除本府往來之弊何如?" 喜等議曰: "依下旨施行。" 崔閏德議曰: "往者參議朴坤, 審視而來曰: ‘其地無水, 不宜築城。’ 更審城基, 然後築其石城爲便。" 一。 "自理山至烽火臺一百二十餘里, 都乙漢六十里, 通巾六十里, 山羊會九十餘里, 如此遙隔, 居民入保本郡, 道途之遠、往來之勞, 民甚苦之。 中央新寨里築石城, 以除積年本郡往來之弊何如?" 僉曰: "都乙漢烽火臺, 距江界府
              滿浦口子, 不甚相遠, 宜入保於兩處。 通巾、山羊會距本郡隔絶, 亦於中央新寨里等處, 城基可當之處, 令巡察使審視, 然後築城入保, 以除民瘼。" 一。 "自朔州至昌城百餘里, 每當冬節, 朔州節制使率其軍馬, 赴防于昌城, 其弊不小。 自今以朔州節制使移昌城, 以昌城知郡移朔州, 相換除授何如?" 喜曰: "朔州、昌城相換除授之事, 其議已久。 然凡設邊鎭, 以裨將居前後左右, 以元帥居中者, 四方有急, 則元帥隨卽率兵, 四出救援, 是古人設鎭之本意也。 今朔州、昌城布置之勢, 意必其此也。 如將換差, 必先使人往察便否, 然後施行可也。" 孟思誠等議曰: "依下旨施行。" 一。 "甲山、閭延相距九日餘程, 自甲山、三水岐至無路二日餘程, 自無路至閭延境, 又二日餘程。 其間居民, 非特苦於往來之弊, 其於相資之義, 亦且乖矣。 中央無路之(池)
                〔地〕
              , 別置縣邑何如?" 僉曰: "來八九月間遣人, 審其兩官相距道路遠近、居民多少、耕地有無, 若多有可耕之地, 則他官人民, 量宜移入, 然後置縣可也。" 一。 "沿邊之民, 越耕資生, 其來久矣。 年前征討後, 崔閏德獻議曰: ‘征討未幾, 時方忿怨, 如不禁耕, 不無被害, 宜禁越耕。’ 予從其議, 卽令禁耕。 今聞邊民非越耕, 則生理艱苦, 民皆咨歎。 越耕與否, 僉議以聞。" 僉曰: "許令越耕, 似乎速矣。 姑停之, 以待歸順後觀變許耕, 未爲晩也。" 一。 "古者戍邊軍民, 非徒憐恤, 亦給衣服, 以慰其勞。 本國南隣島倭, 北接野人, 皆是防禦最緊之處也, 而南方則倭寇賓服, 防禦稍弛, 北方則野人勢似投降, 心未誠服, 防禦最緊, 士卒勞悴, 宜賜衣服, 而勢難爲之, 姑將南方所造月課軍器, 減數除出, 移給北方軍士, 以爲私藏何如?" 僉曰: "口傳軍士, 則受官軍器新舊交付, 其來已久, 何必賜給? 若將帥及赴防大小守令, 賜軍器新舊交付, 以爲恒式。" 一。 "兵曹啓: ‘本朝功臣子孫, 常時雜犯, 悉令原免, 待功臣之後, 可謂厚矣。 然軍政不可不重, 士卒不可不鍊, 故每値大閱講武之時, 有犯軍令者, 勿問功臣之後, 悉皆科罪, 載諸《六典》, 所以重軍法, 而敎士卒也。 其在平時犯軍令者, 雖原從功臣之後, 亦令免罪, 無所懲艾, 皆非訓鍊軍卒之意。 臣等謹稽律文, 隱廢差役條云: 「功臣容隱者, 初犯免罪附過, 再犯住支(奉給)
                〔俸給〕
              一半, 三犯全不支給, 四犯依律論罪。」 自今比此律文, 功臣之後, 常時犯軍令者, 初犯免罪附過, 再犯亦如之, 三犯, 見任則罷職, 前銜則雖當受職, 越一次不敍, 四犯或鞭三四十、或一二十, 隨其所犯輕重科罪, 以重軍法。’ 何如?" 僉曰: "允當。" 一。 "水車敬差官啓: ‘賞灌漑有功守令監考。’ 何以處之?" 僉曰: "雖別無效驗, 旣有敎旨, 以下番甲士之闕, 隨品敍用, 示信於民, 以勸他道之民。" 上曰: "功臣子孫論罪及水車論賞之條, 依所啓施行。 沿邊居民越耕條及北方防禦軍卒軍器賜給之條, 姑停之, 其餘四條, 竝依僉議, 令兵曹立法。" 又議曰: "金元生, 故司正李之番妻金氏之婢夫也。 金氏以元生所産奴婢若干, 立證佐成文契給元生, 世世相傳, 永爲使用。 元生以自己所生, 無子孫相傳使用之理, 故贈於公主, 以爲無緣受贈, 甚爲不可。 歲在辛亥, 議于大臣, 皆曰: ‘受之無妨。’ 鄭招獨曰: ‘不受爲正。’ 予從招議, 使之不受。 今更思之, 元生所生奴婢, 旣受于其妻之主, 而又無爭之者。 且元生之妻四寸奴婢, 本宮使喚人也, 受之無妨。" 喜等曰: "受之無妨。" 上曰: "已知矣。"
地名: 昌城 (平安道, 都護府)
年: 1442.0

○以趙侯知敦寧府事, 鄭忠敬同知中樞院使, 黃守身兼知兵曹事, 趙遂良爲江原道觀察使, 趙復、成勝爲昌城鎭僉節制使。 又以唐人
              李相兼承文院博士, 賜衣服笠靴帽帶鞍馬奴婢家舍, 使娶司譯院注簿張俊女。
地名: 昌城 (平安道, 都護府)
年: 1443.0

○都體察使皇甫仁回自平安道啓: "平安道沿邊各官元居人逃亡三百二十一戶, 入居人逃亡二百七十戶。 請於來秋, 發遣朝官, 窮極刷逃, 永不現搉者, 以富强他戶充數入送, 申明許接人全家入居之法。 且沿邊各官居民, 曾於江外, 任意耕作, 安土資生, 自甲寅年以後, 一禁江外之田, 雖江內之田, 勢孤難救者, 亦且禁耕。 因此離心失所, 土兵日減, (祖)
                〔租〕
              賦日縮, 深爲未便。 請(閭迎郡)
                  〔閭延郡〕
                
              小虞芮及虞芮洞源內外山、虞芮屬楡坡、慈城郡
              泰日、江界郡
              餘屯烽火臺洞口艾田、碧潼郡
              阿耳屬非所里
              小波兒、廣平等處之田, 毋令禁耕, 趁時耕種, 其他各邑勢孤難救之處, 亦令量宜耕作。 臣竊觀箭竹洞口子, 與靑水口子相距十七餘里, 通望不遠, 儻有緩急, 可能及期救援, 請革箭竹口子, 又革豆叱乞里、暗林平、寶鎭場等三處萬戶, 以豆叱乞里人物, 入保於昌洲。 且於古靜州設木柵, 入保暗林人物, 又將移定寧縣於方山縣, 姑於方山縣古木柵, 入保近處之民。 若木柵狹隘, 則加設棘城守禦, 待來春審基築壁城。 又於理山、江界中央北洞別置邑, 以獨山等十里及江界烽火臺三里居民, 合一百十戶割屬, 革都乙漢萬戶。 又於虞芮置邑, 以趙明干等二里慈城、泰日等各里居民, 合一百八十戶割屬, 革虞芮、小虞芮等萬戶。 其人吏官奴婢, 以南道各官多處, 抄出定屬。 且令池寧恠萬戶於好屯築壁城, 率軍守護農民, 及秋收畢, 於池寧恠入保經冬。 又於家舍洞築壁城, 以旁近亏時乃等三里居民入保經冬。 凡沿邊居民入保放出日時, 毋令定限, 隨其合氷解氷, 量宜施行。 又於理山郡北洞及朴氏里、碧潼郡
              碧團、昌城郡
              昌州、朔川郡右軍營, 加設合排, 每合排定屬十五戶。 革水口合排, 移設從浦, 合排於江界, 加屬十五戶。 其合排察訪, 以武略兼備人差之, 各於合排, 巡行考察, 有事變則從都節制使赴防。 又昌洲口子田子洞峯頭及義州
              靑水口子峯頭, 乘農隙先築壁城烟臺, 自茂昌至義州沿邊各官烟臺未築之處, 隨後畢築。 且賊入之路, 不可不塞。 江邊樹木盛多, 繕治不難, 請依舊例防塞。 又今春行城造築時, 黃海道軍人逃亡者, 二百一十名。 其首唱頭目, 請依已曾受敎, 平安道沿邊各官入居。" 從之。
地名: 昌城 (平安道, 都護府)
年: 1455.0

○戊子/平安道都體察使朴從愚啓: "臣巡審江邊諸邑諸口子, 虞芮、閭延、茂昌, 則本邑軍士甚少, 故都節制使, 以南道軍士臨時抄定往戍, 有弊無益。 當竝所屬諸堡革罷, 其軍資、義倉米穀, 分給慈城、江界之民, 至秋各於其邑收納。 江界乃後門巨鎭, 且陳荒田地千餘結, 古龜州乃賊路要衝, 城基東西北三面據險, 城內多水泉, 又有可耕之地數千餘結。 若復置守令, 因古基築城設關, 則可與義州、江界鼎足而峙, 相爲掎角, 控制賊路, 當以虞芮之民, 徙處江界, 閭延、茂昌之民, 徙處龜州, 限年復戶。 朔州則判官獨在本邑, 節制使, 冬則出居小朔州, 把截賊路, 夏則移戍仇寧口子, 守護農民, 而本邑之人, 牛載馬駄, 踰越大嶺以支供頓, 漸至彫弊。 宜革判官, 使節制使仍在本邑, 兼治軍民之事, 實爲便益。 小朔州則無他賊路, 但延平峴乃是賊路, 故以築烟臺以覘賊變, 且距昌城纔二十餘里, 不必節制使防戍, 唯仇寧口子江邊, 賊來要路, 若築石堡置萬戶, 率朔州軍士以嚴隄備, 則小朔州之民, 得以安居力農矣。 定寧則去甲子年移置于義州
              方山之地, 以定寧
              山里、枇峴、廣化、隔音洞、所串割屬義州, 柯原、李松洞、方山、靑水、廣坪、都領、白呂子、尙乘割屬定寧, 然方山無可耕之地, 故其人吏奴婢仍居古定寧, 險阻九十里程, 裹糧往來, 受弊無窮, 宜還古定寧, 其相換土地, 各還本邑。 且方山石堡, 周回八千七百尺, 上至靑水口子四十五里, 自靑水至仇寧口子二十里, 下至水口口子四十五里, 自水口至義州三十三里, 道路適均, 應援便易。 宜移靑水萬戶於方山, 以固防禦, 其(靑水口竽)
                  〔靑水口子〕
                
              , 則每當夏月差權管守護農民, 及冬入保方山城。 在前渭原以上防禦江界節制使, 理山以下朔州節制使點檢, 今革虞芮、閭延、茂昌三邑, 當更割碧潼以上諸鎭, 屬江界節制使, 昌城以下諸鎭, 屬義州節制使, 使之點檢。 且義州境連上國, 又賊路要衝, 故嘗置鎭, 以嘉山以北兵防戍, 近來革鎭, 至本邑兵及南道甲士二十七、銃筒軍四守城, 軍威不嚴, 當依舊置鎭。" 至是都統府、議政府堂上、六曹判書以上同議啓: "平安道江邊諸邑諸口子因革, 竝依都體察使所啓施行, 其龜州四面疆域, 令觀察使審定, 令吏曹擇慈祥勤儉人爲守令。 其新徙之民, 限五年蠲免徭役, 其所貸義倉之穀, 三年後收納, 龜州、虞芮之民徙居江界者, 亦依此施行, 且三邑之民, 不可置之度外, 宜令慈城郡時遣兵探候, 江界節制使, 亦一年兩度巡察。" 從之。
地名: 昌城 (平安道, 都護府)
年: 1460.0

○己巳/傳旨刑曹曰: "平安道
              昌城官奴永屬姜從山移屬于都節制使營奴。"
地名: 昌城 (平安道, 都護府)
年: 1462.0

○都體察使韓明澮據吏曹受敎關啓: "臣今親審雲山郡, 人吏ㆍ日守蠲遼東騎載、新安館立馬、寧邊府立役、本邑合排完聚等事, 竝皆未便。 但本郡東指熙川一百二十餘里、北指理山二百七十餘里、碧潼二百四十里、昌城二百七十里、西指泰川九十里、南指博川九十里、寧邊六十里, 在四路中央, 大小使臣絡繹來往, 都節制使夏則本營寧邊, 冬則理山赴防, 其間三百里程報變遞馬及大小使客支待爲難。 本郡鄕吏七十六戶、日守六戶、居民四百九十七戶、官奴婢竝五十二口。 請復立爲郡, 在先移屬定州鄕吏ㆍ日守, 亦皆還屬。 臣又審三登本縣之地, 東入黃海
              遂安郡爲多, 四面道里不均, 西去江東九十餘里, 居民甚苦, 渡江往來。 江東則使客往來道路中央館舍完固。 請移三登縣於江東。" 從之。
地名: 昌城 (平安道, 都護府)
年: 1463.0

○壬寅/先是, 中外號牌已成, 上慮其未精, 更作事目。 "一, 號牌依《大典》, 改其體制,
                【堂上官用象牙, 長三寸五分、廣一寸一分, 牛骨、鹿角通用。 三品以下至賤口用雜木, 長四寸、廣一寸五分, 用營造尺。】
               以乙酉年十二月晦日爲限更始。 京中漢城府、外方都會所必備三員,
                【守令一人、敬差官一人、分臺一人。】
               大君以下奴子必準賤籍給牌。 一, 諸邑守令等不能親到都會所, 擇解事前銜朝官遣之。 一, 兩界若鍾城、穩城、慶源、慶興、三水、甲山、義州、朔州、碧潼、昌城、江界、理山等邑勿赴都會, 敬差官分臺等巡行, 備三員給牌。 一, 雖無良籍, 若多年爲良, 衆所共知者, 分揀啓聞屬良。 一, 無賤籍者屬良, 雖無賤籍, 多年役使, 衆所共知者, 理當屬賤, 然或因貧窮, 或因不得已事故, 而役事於人者, 分揀啓聞。 一, 號牌成給時置簿冊內 出牌人所居里名及所據文案名目備書,
                【文案名目如良賤籍及分揀取旨等類。】
               以憑後考。 一, 大君以下宗親奴婢賤籍書題, 伴儻解事奴子中, 堂上官以上奴婢賤籍, 伴儻解事奴子中持詣考準。 如有違誤者, 其書題伴儻奴子從重論罪, 三品以下發牌招來問之。 一, 三品以下前銜人及有蔭人書某子某年甲本貫。 一, 良人書某子某年甲本貫形貌
                【自良人至私賤後面書年號日月。】
               一, 補充軍去官妾子, 書某子某年甲本貫形貌, 未去官人書某婢妾子某年甲形貌。 一, 公賤書某司奴某年甲形貌父某。 一, 鄕吏、驛子書某官某驛鄕吏驛子, 某子某年甲形貌。 一。 形貌若面瘢、目眇、耳割、唇缺、手足蹇等表表有痕者書之。 一, 篆印京中則 ‘漢城’ 二字外方則 ‘邑名’ 二字前後面上下端印之。 一, 不及限受牌者, 以制書有違律論, 公賤則各其司該員, 其邑守令, 私賤則本主竝以制書有違律論, 其私賤屬公, 全家徙邊。 一, 暗錄他人奴婢及良人爲奴婢者, 杖一百全家徙邊。 敬差官守令品官該吏等或不詳察給牌, 或潛隱給牌, 或挾恨, 或要求不時給牌者, 杖一百、全家徙邊。 守令、品官、該吏不檢擧者杖一百、充軍。 僧人號牌則, 一號牌體圓(經)
                〔徑〕
              二寸, 前書職名年甲形貌
                【形貌日月依俗人例書之。】
               一篆印京中則禮曹, 外方則邑名, 前後面上下端印之。 一, 京中則兩宗各其所屬寺住居僧人具職名年甲形貌, 傳報禮曹, 外方則諸寺色掌僧依京中例書呈其邑, 受牌時各持度牒, 親到禮曹及都會官考準給牌, 其中年五十以上及衆所共知有心行者, 雖無度牒亦給。 一, 京外給牌僧成籍, 京中藏于兩宗及禮曹, 外方則其邑及禮曹, 失牌者考籍改給。 一, 僞造者依俗人例, 論罪後還俗。 一, 依俗人定限給牌。 一, 上項事件外已前受敎, 竝不遵行。"
地名: 昌城 (平安道, 都護府)
年: 1467.0

○初, 昌城府吏金孝進, 於辛巳之冬, 爲兀狄哈所擄, 轉賣爲者乙只家奴。 至是, 與其妻豆之逃來。 到咸吉道
              鍾城府, 孝進則以其妻爲我國人, 野人則以爲女眞人, 爭之不已, 節度使許琮, 以豆之與野人。
地名: 昌城 (平安道, 都護府)
年: 1474.0

○傳旨刑曹: "放典獄廳直定役李仁春、律學廳直定役孟有才ㆍ韓內隱山ㆍ朴得金ㆍ朴乙生ㆍ崔豆乙萬ㆍ金自新ㆍ金今同ㆍ仁萬ㆍ姜自山ㆍ宋云山ㆍ趙巨乙吾未ㆍ金今音勿ㆍ全未同ㆍ全珍ㆍ李元吉ㆍ張赤擧烟ㆍ金守山ㆍ孔哲山ㆍ金義ㆍ孔石伊ㆍ朱山ㆍ李莫同、藥房徒年定役金貴全、刑曹皂隷定役韓承重、驪州充軍洪今生、月串充軍李仲山、井浦充軍北間ㆍ白山ㆍ金敬、 坡州徒年定役李叔武ㆍ李次仲、漣川徒年定役任址、坡州充軍崔山、海州永屬僧學空、鳳山充軍姜牛叱ㆍ同徒年定役宋自貞ㆍ付處田吉甫、瓮津充軍李祐、信川充軍金尙勇ㆍ羅叔明、吾叉浦充軍金南守ㆍ徐孟孫ㆍ金致和ㆍ金誌、遂安充軍韓孝順、長淵徒年定役張末生、龍媒梁充軍李同ㆍ李末同、許沙浦充軍金孝榮ㆍ金孝元、瑞興充軍崔植、廣巖梁充軍金孝民ㆍ金上佐、黃州充軍李永山、海州充軍崔莫同ㆍ金尙、江陵烽火干定役安好之、昌城流金仲珍、渭源充軍田萬ㆍ官奴定屬李春今ㆍ定役李守知、肅川定役朴山、中和定屬金巨勿ㆍ宋石柱、龍川定役婢召史、義州定役金嚴同ㆍ金莫同ㆍ黃有丁ㆍ李卵同ㆍ定屬石山、熙川流朴波迴、龍崗定役吳敏正ㆍ僧義公、龜城充軍方玉仇知、寧邊充軍金義文ㆍ李自義ㆍ得夫ㆍ權永通ㆍ金丁ㆍ全以善ㆍ付處李念佛、江界流小莫同、鐵山充軍崔仲文、蔚山充軍朴元進、唐津充軍鄭仁和、昆陽充軍僧學官、寧海充軍文玉同ㆍ朴永山ㆍ李善同ㆍ郭石同ㆍ李壽生、咸昌定役行眞僧戒守、長鬐充軍姜處賓、泗川充軍金自溫、丑山浦充軍朴潤德、固城流今音同、珍島流琴永、泰仁充軍姜自延、突山浦充軍白宗、扶安永屬良女繼石、珍島永屬今音同、萬頃永屬婢永非、黔毛浦充軍崔閏正、羣山浦充軍金同叱三、旌義定役韓仇叱金ㆍ韓恠祿ㆍ韓恠中、康津流金鼎鉉、永興定役嚴守明、穩城定役朴春生ㆍ韓永實ㆍ姜乙巳ㆍ朴德金ㆍ申自平ㆍ崔田己ㆍ朴元忠。"
地名: 昌城 (平安道, 都護府)
年: 1475.0

○昌城府使朴茂、渭原郡守金嵩辭, 上引見, 謂曰: "昌城、渭原賊之門戶, 頃緣賊變, 人馬疲困, 爾等曲加撫循, 如有不虞, 隨機應變, 毋致後時之嘆。" 都承旨申瀞啓曰: "今平安道軍士困於騎載, 臣意以本道諸司奴子之富實者, 除身貢, 相遞騎載爲便。" 上曰: "法不可改也。" 瀞曰: "西北防戍不可緩也, 節度使河叔溥至秋考滿, 宜先期遞之, 使新節度使預爲之圖。" 上曰: "叔溥今年仍任, 何如?" 瀞曰: "叔溥備知虜情, 限來春, 仍任甚當。"
地名: 昌城 (平安道, 都護府)
年: 1489.0

○傳于承政院曰: "遣將備邊, 諸大臣皆云不可。 予意以爲不必大臣當擇將, 爲將帥智力卓異者, 仗鉞南邊, 號令諸浦, 如有賊變, 同心捕獲, 則可以無虞矣。 諸大臣又云: ‘諸浦萬戶, 智勇淺短, 資質怯懦者, 廁於其間, 若有賊變, 觀望畏縮, 虧損國威, 當揀其不勝任者遞之。’ 予意不然。 預令萬戶整軍備邊, 若有倭奴乘間來犯, 則窮極誅捕, 如其不效, 顯治其罪可也, 不可預料其不勝任也。 其議以啓。" 右承旨洪興啓曰: "旣使萬戶各守其鎭, 以禦倭寇, 而又遣別將, 使諸萬戶聽其節度, 則雖有賊變,莫敢先動, 必至於無功矣。 臣意不遣爲便。 全羅道節度使朴星孫年踰七十, 氣力衰憊, 精神昏耗, 至於如廁必待人扶持, 其不能料敵出奇, 身先士卒, 保固疆圉明矣。 請換其任。" 都承旨韓健啓曰: "臣聞慶尙道兵馬節度使李欽石宿疾轉篤, 以藥餌糜粥, 僅保其軀, 其能應變而擒賊乎? 請罷其任。" 傳曰: "右承旨之言是矣。 萬戶各守其鎭, 幸有賊變, 令自爲戰可也。 星孫, 勇將也。 昔者昌城爲野人所圍, 幾不保, 星孫以數騎, 突入赴援, 野人解去, 非勇力特異者不能也。 今旣老矣, 果扶持而行, 則不稱邊將之任矣。 然進退將帥, 國之重事。 星孫、欽石不合邊將與否, 亟問于吏ㆍ兵曹可也。"
地名: 昌城 (平安道, 都護府)
年: 1503.0

○己卯/受常參, 御經筵。 大司憲閔暉論啓致元事, 不聽。 李世佐曰: "遼東護送軍, 例到義順館, 給送資糧, 自設湯站以後, 只到江上而還。 辛酉年後, 復到義順館, 其軍所供及還糧、人情等物, 計一年之費, 米至千餘碩。 江邊儲畜有數, 若至十年, 則將云萬餘碩, 何能支給?" 領事李克均曰: "義州之儲, 年年不足, 轉安州之穀以繼之, 其弊不貲。 今金輔、李珍若出來, 則令館伴從容曲說其弊, 則庶幾措置得宜矣。" 王曰: "可。" 特進官曺淑沂曰: "臣嘗爲平安道觀察使, 計本道儲穀之數, 除皮雜穀, 米則平壤五萬餘斛, 安州三萬餘斛, 寧邊四萬餘斛, 中和、三和、龍岡等邑纔萬餘斛, 義州、江界、定州、肅川、成川等邑名爲大官, 而或六七千斛, 其他各官, 或一二千斛, 其軍需所儲甚少, 而費出如節度使、虞候、軍官、鎭將、權管及各其所率軍官、別軍官、奴子及所持大小馬, 共四百四十餘
                〔匹〕
              , 計一年料豆, 幾五百斛。 且如文臣天使則都司率護送軍二三千, 太監則摠兵官率八千出來。 臣嘗爲義州牧使, 天使董越、王敞之行, 計所費四千餘斛。 其他本朝赴京護送之軍, 滿浦常時出來野人支供之物亦不貲, 而年年本道田稅減三分, 故其數不敷。 國家慮軍資之減耗, 歲輸司贍寺緜布一千匹, 貿米而補之, 然守令例貿五六斗, 計不過三四百斛。 以所入之數, 計所出之費, 則餘積無幾, 萬有邊患則糧道無由可繼, 爲今之計, 莫急於屯田。 臣前於辛酉年, 以義州
              圓直、從達兩島墾田事, 啓請蒙允, 卽令當領船軍吹鍊打鑄農器, 且以道內贓贖之物買農牛, 翌年壬戌, 以當領船軍墾田, 落種二十五碩, 秋來得穀一千斛, 屯田之利, 已驗於此。 臣意, 其傍威化島, 土品沃饒, 地勢平衍, 與兩島無異。 墾田則其利不啻萬萬, 但此島力役甚夥, 非兩島之比。 若使本道守令監莅, 則治民、防禦之暇, 恐不得專意, 大事不成矣。 請別遣諳練朝官, 職兼御史, 一年相遞, 專爲監莅, 兼糾守令不法, 則公私俱優。 且臣嘗爲順川郡守, 到江界, 絶無水田, 但於高山里有十餘頃而已。 其後臣以監司, 又到江界, 水田比比有之。 問之則皆南民徙邊者所墾, 而所收與內地無異。 臣留心審其可耕之地, 如高山里、伐澄浦等處盡墾, 則可落種二百餘斛。 請依義州例, 別遣朝官, 監莅起墾。 如此而比及三四年, 積穀有裕然後, 江界之穀, 用之於渭原、理山、碧潼等邑; 義州之穀, 用之於昌城、朔州等邑, 則內道轉輸之弊, 京布貿穀之費除而邊需自裕。" 王曰: "令該曹議其便否後, 收議于大臣。"
地名: 昌城 (平安道, 都護府)
年: 1511.0

○臺諫啓前事。 又啓: "洪景舟以昌城定屬內資寺奴金有才, 自占爲功臣奴。 請推景舟及掌隷院該官。" 憲府啓: "昌原府使李龜珍, 不合治民, 請遞。 沈義犯私罪作散, 不可爲東班主簿, 趙俊出身未久, 不可濫陞僉正。" 諫院啓: "漢城府判官李殼, 前被懶慢之駁, 不合訟官。 金忠長前月除東部主簿, 驟爲義盈庫令。 且人物不合爲一司之長。 請遞。" 答曰: "洪景舟、金忠長事, 俊, 考啓後言之。 餘皆不允。"
地名: 昌城 (平安道, 都護府)
年: 1529.0

○前平安道節度使鄭允謙承命來
                【以問李禮幹事招之。】
              啓曰: "去戊子年正月二十四日, 滿浦軍官告目內, 僉使沈思遜, 遇害於彼賊云。 臣卽據此啓聞。 且其盜賊, 乃也乙外江居住, 趙奴族親及王山赤下之子。 聚兵報復事, 馬阿乙豆進告, 故意謂彼賊, 由也乙外江而下去, 故卽於其日, 令昌城府使張屹、碧團僉使池漢生、昌洲僉使李禮幹, 合兵邀擊, 而仍令之曰: ‘若於中路, 遇賊斬頭, 則雖不至也乙外江而還, 不妨。’ 云。 其軍士等, 以日暮未及越江, 乃於二十五日早朝越江。 臣欲巡見滿浦等處相戰節次, 自昌洲上去時見之, 則其軍士等, 皆已越江矣。 其日自申時下雨, 至酉時雨雪交下, 終夜不止。 恐軍馬有凍傷之弊, 又雨水多, 而江凍解泮, 則軍士回還時, 慮有難事。 行至滿浦還歸時, 見其牒報, 以爲未得遇賊, 無事回還云。 臣意以爲, 雖未遇賊, 以吾軍好還爲喜。 其後卽被拿上來, 其入去所爲之事, 則臣未之知也。" 傳曰: "(李禮斡)
                  〔李禮幹〕
                
              當初容易服招, 其後知其罪犯軍令, 更計還諱, 其事未可信也。 其招所謂若有雨雪, 則還來之言, 本非將帥所言, 而今見鄭允謙所啓, 則其出令之時, 乃曰: ‘若於中路, 遇賊斬頭, 則雖不至也乙外江而還, 不妨。’ 云爾, 則若不遇賊, 入去之意, 在於其中, 固無還來之令也。 今此允謙所啓, 他言則乃其枝葉, 而其大綱則如此。 李禮
              幹之事, 不可謂是也。 然此事政丞
                【沈貞】
              啓之, 大司憲
                【金克成】
              亦知平安道之事故啓之, 昌洲與滿浦相去亦遠, 固不可追及邀擊。 節度使所不當入送, 而送之云。 此乃已曾行移之事, 予亦不能決斷。 其以此所啓及鄭允謙所啓之意, 與禮幹供辭, 言于該曹而議啓。"
地名: 昌城 (平安道, 都護府)
年: 1541.0

○領議政尹殷輔、左議政洪彦弼、右議政尹仁鏡、戶曹判書尹任、兵曹判書金安國、右贊成梁淵、吏曹判書成世昌、右參贊李芑、漢城府判尹禹孟善、同知中樞府
                〔事〕
              
              宋叔瑾、行上護軍張彦良、禮曹參判愼居寬、兵曹參判韓琡、詣賓廳。 傳于大臣等曰: "二品之人, 亦可爲水使。 張彦良號爲知邊事,而時在閑地。 特授此職何如?" 大臣等回啓曰: "上敎允當。 但彦良再度中風, 今未盡差, 扶病艱行。 今方邊事緊急, 水使不能安坐, 必當乘船出入。 有風濕之人, 似難爲之, 恐爲未當。 李思曾, 年少無疾, 又有物望, 僉議以爲最合。" 傳曰: "然則李思曾當遣, 但未知思曾, 備諳南邊之事乎? 尹倓, 自薺浦遞來未久, 細知倭情, 遣倓何如?" 大臣等回啓曰: "倓, 倭情則固能知矣, 必未若思曾年少身輕, 武才卓越, 而又有謀略。 衆議咸以思曾爲當。 今聞群議, 則倭變殺戮, 在薺浦門庭, 而僉使金光軫, 不能救援。 在遠水使, 亦已拿來, 而僉使尙
                〔不拿來〕
              , 物情未便。 且邊事旣急, 宜遞文官, 而以武臣差遣, 似合時宜。" 傳曰: "李思曾, 衆議如此, 單望注擬差遣, 而使來聽今日之議可也。 薺浦僉使事, 亦如所啓, 當以有材略武臣差遣。" 殷輔等議啓曰: "薺浦
              倭奴橫恣之狀, 及圖爲處置之宜, 前巳議啓, 通書對馬島主, 俾令戢治, 第一船主, 已齎去矣。 不意復有成群, 越限恣殺伏兵, 襲害永登船之變, 不久疊發, 益爲駭愕。 不宜姑息含容, 以釀稔惡構變之謀。 固當有以處之, 弭患於未然也, 臣等反覆商度, 未得合機之策。 旣遣敬差官, 嚴加詰問, 固諱不輸, 竟不得犯人。 此外他無可施之計, 然不可聽其固諱, 終釋不治也。 慶尙兵使所啓, 則固難施行, 今旣固諱不告, 請依前議, 留館諸倭, 不給留浦過海之糧, 盡令入送, 若不推覈犯倭, 戮于境上, 則今後出來倭船, 一切永不接待事, 嚴辭開諭, 俾語島主, 則島主想應畏懼, 盡心推摘, 得其罪人以獻矣。 如此則國威不挫, 而邊虞似無。" 又啓曰: "今此處置, 定計至難。 累計中, 一計, 則薺浦留館之倭, 盡拘不送, 而通書島主, 使推摘犯人, 以正典刑。 一計,則以爲留館三百餘倭, 切不可盡拘, 盡拘不放, 則恐多自盡。 只拘頭倭, 而放送下倭, 令島主摘送犯人, 以正典刑似當。 然倭奴之性, 躁暴輕生。 今若拘留, 必皆自殺, 亦將害人。 百爾所思, 皆未若此議
                【梁淵所達。】
              之爲當。 且今此在京之倭, 與彼倭不相干涉, 雖其格軍之倭, 與彼倭同來, 此倭實非與聞, 宜以好待之, 仔細開諭, 島主處曉諭書契, 亦幷授送何如?" 又啓曰: "李浚慶旣奉命推鞫, 且其啓本亦云: ‘語倭曰: 「爾不直招, 則報朝廷處置」’ 今令浚慶同兵使, 以議得內辭緣, 招頭倭語之似當。" 答曰: "幷依所啓施行。" 殷輔等又議: "加德島設鎭事, 前已議定, 今兵使所啓之意似當。 但有倭釁, 徐觀事定, 更議處之。 弓箭潛賣、火砲傳習禁防節目, 令兵曹磨鍊施行何如?" 又議: "今觀平安道兵使
                【金舜皋】
              啓本,
                【建州衛彼人童多方可等, 不畏國令, 多率人口, 林投水邊結幕來居。 雖曰越邊, 迫近諸鎭, 不可不去, 前以嚴辭, 諭以速還, 今六月二十日, 又極諭急速撤還之意, 答曰: ‘已曾來居者, 爲先討逐, 則我當退去’ 故, 必先治自前冒居者之罪, 而茂昌、趙明千兩處中, 當先攻一處, 而趙明千, 則所入之路, 險隘難及。 若茂昌, 自楸坡踰牛嶺, 至茂昌
                  童尙時家, 二十餘里。 唯牛嶺高險, 亦可騎馬通行。 童尙時冒居境內, 己亥年春體探時, 約以秋若不退, 雖死無怨, 而至今仍使諸胡視效。 九十月江水半氷, 舟楫不通, 彼此不能相救之時, 昌城以上軍馬三百餘名, 別抄入攻, 以示國威, 則趙明千等胡自然遁去矣。】
              
              童尙時驅逐, 似合機宜。 但童尙時冒居之地, 在茂昌諸胡環列之中, 似難以二旅之卒, 輕擧入征。 且今西邊, 農事不實, 民方飢苦。 興師動衆, 似非其時。 姑待歲稔, 改議施行。" 答曰: "啓意至當。"
地名: 昌城 (平安道, 都護府)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 昌城 (平安道, 都護府)
年: 1607.0

○平安道觀察使朴東亮馳啓曰: "昌城府使元&#x2567F;男牒呈內: ‘留鄕所牒呈: 「一邑大小民衆, 再三來庭陳告: 『幼學姜應慶妻金氏, 泰川人, 忠孝兩盡, 已爲(族)
                〔旌〕
              閭, 麟祥之女也。 事父母至孝, 冬夏溫涼, 皆適所欲, (餘)
                〔飮〕
              食飢飽, 量及其時, 承順色養, 一不越制。 及歸夫家, 事其舅姑, 如事父母, 舅姑兩喪, 親執奠饌, 不委奴僕, 皆稱其孝。 中年喪母, 哀毁過禮, 泣血終喪。 以葬地卑濕, 遷墓後又喪三年, 朝夕上食, 一如初喪。 父年八十, 奉養無方, 從夫各居, 相距六十餘里, 雖隆冬盛夏, 農務方緊, 每遇朔望, 躬詣父家, 先拜父前, 次詣母墳, 哭盡乃已。 執饌供祭, 一從禮文, 至於年老, 小不易少。 父有疾痛, 嘗糞占吉, 久病産蝨, 接首移上。 品官金慶瑞父母侍居, 家計窮迫, 朝夕炊爨, 必資閭里。 天性純孝, 蔬食菜羹, 色養不怠。 得人酒食, 不食持歸, 供飼其親, 人或嘉意, 別給勸食, 則曰: 「親飢子飽, 人不忍爲。」 竝持資供。 父喪母存, 祭父養母, 一樣毋改, 里中親戚, 莫不歎服。 如此超常出衆之行, 報使褒奬, 使遐方絶塞之人, 感勵欽羡, 鼓舞興化, 終歸於於變之俗。』 事, 牒呈陳告。」 遐方之民, 目不經禮, 耳無聽聞, 視其父母, 有若尋常, 至於甚者, 借父耰鉏, 慮有德色, 一饌供親, 自許難事。 維玆兩民, 事親奠祭, 無愧古人。 此不褒奬, 國無勸善, 人不效則, 狀啓褒奬, 以興孝親之道’ 事, 牒呈矣。 姜應慶妻金氏及金慶瑞等, 以絶塞之人, 孝行卓越。 當此風澆俗漓之日, 不可不旌表, 以勸他人。 令該曹, 參酌擧行事。" 啓下禮曹。
                【孝者百行之源, 有民如此, 豈不美歟? 先王遺化, 猶有存者, 表厥宅里, 前典可擧。 該曹闕之, 良可痛也。】
地名: 昌城 (平安道, 都護府)
年: 1614.0

○傳曰: "羅州、順天、長興、康津、海南、務安、光陽、龍安、茂長、昌城、肅川、熙川內司奴婢身貢, 過三年不納, 甚可駭也。 前後守令推考, 依先朝舊例, 解由憑考, 着實擧行事, 言于該曹。" 

○王引見平安兵使李時言。 王曰: "(卿久在北道, 虜情如何云乎?" 李時言啓曰: "小臣受命下去, 首尾三年餘矣。 仍聞虜情, 則老酋自大勝忽賊後, 深處胡人, 幾盡掠去, 酋勢日熾, 於我西北, 似不好矣。" 王曰: "北道防備之事何如耶?" 時言曰: "小臣往來西北, 見其防備, 則城池、器械、弓箭等具, 自朝廷另加嚴勅, 似無虛疎之患。 第於年前厲疫大熾, 死亡者幾至萬餘, 邊上無人。 賊若來侵, 難以禦之。 一道軍民, 爲之憂慮爾。" 王曰: "本道防備等事, 勝於北道耶?" 時言曰: "本道與北道大相不同。 北道則爲將者日思防備, 居民亦思固守。 而本道則昌城、碧潼等地, 實與老酋接境, 而昇平日久, 居民不爲預防, 爲守令者, 亦似玩愒。 且物力雖相似, 而城池、器械則多不及於彼矣。 北道軍丁, 似爲精鍊, 至於女人, 亦習放砲, 而本道則邊氓數少, 防備疎虞。 小臣下去後, 察其軍情, 稟啓(以)爲之矣。 今者天朝, 以征討老賊事徵兵, 而我國軍丁, 甚不精銳, 是誠可慮。 且想老賊形勢, 若不得犯天朝, 則不無來寇我境之患矣。" 王曰: "天朝若爲征討, 則老酋可以蕩覆乎?" 時言曰: "天朝大擧措, 臣不能遙度, 而老賊非等閑部落之比矣。 臣曾見其行軍等事, 號令嚴肅, 器械精利。 今若爾深入其窟穴, 則主客之形勢懸異, 臣不無過慮焉。" 王曰: "老酋何如是强盛乎, 且其軍數幾何耶?" 時言曰: "老酋兵數, 臣未的知, 而本部精兵, 幾至萬餘。 至計其所掠忽賊騎卒, 則不下數萬人矣。 此賊自丁未年, 到處戰勝, 始得熾大, 然渠大興土木之役, 故其軍丁怨苦, 皆思逃避云矣。" 王曰: "賊若來寇我境, 何以禦之?" 時言曰: "老賊若來, 則我可固守城池, 以待之矣。 彼以逸騎馳突, 決難制勝。 臣昔在唐兵陣中, 目見島山、稷山等地, 戰倭之時, 則倭兵極爲精銳, 而不敢支敵於遼、薊之騎卒矣。 今若不幸彼賊來寇, 則深溝高壘, 勿與之戰, 使賊進無所攻, 退無所掠, 竢其班師之時或夜斫可矣, 而其鋒決不可當。 臣常與同僚相勉曰:　‘其賊甚强, 愼勿輕犯。’ 云爾。" 王曰: "人心不固, 無城池, 何以守之乎?" 時言曰:　"不戰則已矣, 而平原、廣野旣不得交鋒, 城池亦不能守之, 則無可奈何。 人心雖惡, 而紀綱稍存, 豈如壬辰年棄城而逃散者乎? 如北道則軍丁雖少, 而人心則不變, 多有死長之心矣。 大槪臣長在戎馬間, 熟諳軍情。 不可以徒刑, 亦不可以徒惠。 必也恩威竝濟而後可矣。 如有賞賜之物, 則軍心咸悅焉。 臣曾於北道受命下去時, 自上多賜弓矢等物, 而何能盡給許多軍士? 或以五介矢分給之。 兵曹所給賞木五同, 亦不能周給, 至以數尺布, 均於分給。 則軍心胥悅。 若優備賞賜之物, 勸懲之則可得其歡心矣。" 王曰: "卿下去後, 有不自斷者, 一一稟啓。 則當與廟堂議處焉。" 時言曰: "臣敢不承命, 第天朝徵兵之事, 老酋若得聞知, 則必向我怨怒矣。 前聞老賊爲我國言曰: ‘朝鮮之一草、一木, 亦未嘗蹂躙矣。 朝鮮雖與天朝爲父子之國, 而其何能背我厚義, 故自生亂乎?’ 云云。 是誠可慮。 且邊上防禦處, 文官差往者, 以武弁代送何如?" 王曰: "當議而處之。" 王曰:) "邊將等殿最, 必須嚴明, 虜情亦可詳探。 器械預爲繕修, 十分謹愼爲之。" 時言曰: "臣敢不承上命, 竭力爲之乎? (臣於前日下去時, 滿浦近處, 有所切胡人。 且臣管下人, 亦有與胡人相切者, 臣今率去矣。 使此漢等持厚賂, 往探之, 則賊之祕密事, 雖未能知, 而其動兵與否, 或有得知之路矣。" 【建州夷酋, 佟奴兒哈赤, 本名東㺚。 我國訛稱其國爲奴可赤, 此本酋名, 非國名。 酋本姓‘佟’, 其後或稱‘金’, 以女眞種故也。 或稱‘雀’者, 以其母呑雀卵而生酋故也。 今者國號僭稱金, 中原人通謂之建州。】)王曰: "在逃諸賊及朴賊, 另飭各鎭堡, 使之譏察。" 時言曰: "小臣亦有此慮矣。 朴賊若不自盡, 則或逃胡地, 或入於中國矣。 其要害之地當使嚴守, 各鎭堡等亦爲戒飭, 荒唐之人, 使之各別跟捕之爾。" 權縉
              啓曰: "賊若投入上國, 而偸生則已矣, 又或逃走胡地, 則亦無可奈何, 而厚賂藩胡, 使之密密譏察, 則或有得知之路。 亦須縝密探知, 勿使彼胡而起疑爲當矣。" 王曰: "可。 平安道則李時言旣已聽去, 而北道則何以爲之乎?" 縉曰: "卽方分送諭旨矣。 可以此意, 竝爲密諭之矣。" 時言曰:　"臣有自前, 所切胡人厚賂之。 因以此意, 密密開諭而問之, 則或有探知之路矣。" 縉曰:　"此皆過慮, 賊必在我境之內也。 爲監、兵、守令者, 孰不欲捕捉, 而其害反及於平民, 以致騷擾之謗, 故或有玩愒之患。 此賊豈與鳥獸、草木而同居乎? 山而有僧, 海而有篙工, 四方上下, 俱有人焉, 萬無獨居獨生之理, 而日月已久矣。 外方設捕之擧措, 今年異於前年, 臣竊痛焉。" 王曰: "無乃逃入倭中乎?" 縉曰: "西北道則連陸, 或有逃投之患, 而倭國則大洋難越。 前者釜山等地, 此賊雖有交利之事, 而必也乘舟而後往, 則彼賊豈能獨爲運舟而往哉?"
地名: 昌城 (平安道, 都護府)
年: 1615.0

○平安兵使馳啓(曰: "臣七月二十六日, 自義州馳到昌城, 接伴官蔡承先會坐接話之際,)
              廟洞權管(鄭得善)馳報: ‘唐人三名, 來到越邊, 高聲唱呼, 問其所由, 則「七月二十三日, 奴賊無數出來, 圍住淸河堡, 沿江唐人等如是奔走」云云。’ 于差官親到江邊, 更問曲折, 則亦如馳報辭緣, 于差官家人, 自寬奠來到江邊, 言于差官曰: ‘原來之言虛矣。 奴賊七月二十三日多數出來, 圍抱淸河堡, 方欲相戰, 而賀副摠領騎兵, 從間道潛進賊後結陣處, 焚蕩剿殺, 則賊徒解圍, 還引其兵。 淸河堡城中南兵, 多放火箭, 賊兵所傷甚多, 賀副摠斬馘一百六十餘名。 賊徒勢縮氣拙
              挫, 因爲退北, 已還其巢, 時無賊蹤。 而自此去淸河, 不甚相遠, 故村落居人, 遑遑奔走’云云。 差官極以爲喜悅。 以此觀之, 則勝戰之狀, 明白無疑。" 云云。
地名: 昌城 (平安道, 都護府)
年: 1618.0

○平安道節度使金景瑞狀啓: 滿浦僉使蔣後琬馳報: "今五月十六日, 騎胡十二名, 來到越邊, 呼通事, 卽令通事, 問之, 則所持文書呈納。 而取見皮封, 則題曰朝鮮國王開拆, 不勝寒心, 令通事開諭曰: ‘我國與汝將, 事體不同。 自前文書相通之規, 無直達朝廷之禮, 捧納極難。’ 反覆開諭, 前後文書, 竝爲出給, 則差胡曰: ‘迷劣胡人, 持書出來而已。 如此事體, 何以知之?’ 勢難驅迫還給, 故姑令留置胡館, 嚴辭開諭, 厚饋酒肉, 以悅其心後, 令女眞訓導房應斗, 鄕通事河世國等, 問虜中事情, 則差胡答曰: ‘我將方會軍兵, 與天將相戰, 私相出入之人, 不無漏通軍機之弊, 故一切禁斷出入者。 今此起兵事, 斷則
              遼東殺我將祖父, 又於如許城中, 送天將添兵守護, 故我將結怨, 積年鍊兵, 去四月十五日, 我將領兵, 撫順等四鎭, 一時盡擊後, 一處聚兵, 所得牛馬、布物、弓箭及所擒唐人點閱, 不知其數。 撫順鎭將, 則乞降生擒, 我將有末女許嫁, 時在奴城。 又於五月晦間六月初生, 欲向如許擊破後, 仍向遼東、廣寧計料, 而日炎霖雨, 草樹茂密, 時未定奪。 所擒唐人千餘名, 則卽削其髮, 服其胡尤衣, 以爲先鋒。 朝鮮則與我朝, 有信之國。 若遼東請兵于朝鮮, 則會寧、三水、滿浦等處, 我將當以一枝兵馬, 發送攻擊。 朝鮮與我將, 無嫌怨, 謹守封疆, 勿使動兵。’ 云云。 答曰: ‘天朝以二百年生聚, 格汝小酋, 無異泰山壓卵, 不必格外國而求助矣。’ 問答間, 言辭極其悖慢。 入關時, 有若探察城上器械虛實者然。 胡書本文, 則胡館留置, 謄書上送。" 大槪此賊不畏天朝, 至於移書我國, 示以利害, 尤切痛憤。 其侵凌之患, 不但在於天朝, 我國邊上, 亦不時無受侮之虞, 將兵來備禦之策, 所當汲汲。 臣之妄意, 已抄黃延道軍兵, 進駐肅川等地, 本道軍兵, 則防禦使、助防將等, 以本道守令兼差, 各率其兵, 仍駐信地, 操鍊待邊, 卽時馳援。 道內物力, 有裕之邑, 及江邊守令, 亦以武班換差, 團束軍兵, 聞變馳援。 則守禦之策, 可以成形。 胡書連二度, 不許捧入, 早晩必有意外之患, 防胡之策。 無過守城淸野。 而以江邊一帶言之, 則江界、滿浦、昌城、朔州、義州等, 若干城矣。 其餘則城不過丈餘, 濠不過數尺, 決難入守也。 內地龍岡、安州、平壤城, 皆可守之地, 而廢棄已久, 倉卒難修。 寧邊一城, 雖曰闊遠, 四面山高, 可以死守, 而久棄不修, 欲爲繕築, 則賊未至, 而民先失農。 凡干抄兵進駐, 諸城修築等事, 請令廟堂啓下備邊司, 從速指揮。 備邊司回啓曰: "今此胡書及滿浦問答說話, 極其兇慘。 至以七宗惱恨, 讎怨天朝, 終之以蒼天默祐, 俾遂寸衷云, 一以誇示其得志, 一以恐劫我邊上。 來胡之悖慢, 又非前日所比, 侵犯之患, 在於今日, 本道之事, 極爲汲汲。 黃延道軍兵, 聖敎已令, 分運入防, 駐箚處所, 則與巡察使, 詳議進退。 而防禦使、助防將, 兼差守令, 及道內守令, 武班換差事, 朝廷自當量處。 安州城守事, 本司已請下諭, 及時修治, 爲必守之地, 已爲定奪。 郭山之城, 與安州不遠, 可作聲援之地, 而形勢最好, 所當爲先修築。 平壤、寧邊等地, 人民多集之地, 自前必守之議, 非一而只以過大爲難守。 一道根本之地, 亦不可空棄, 參酌道內物力, 毋或玩愒姑息, 盡心規劃何如? 大槪兇鋒, 旣突於天朝, 次第加兵於我, 必然之理也。 十分留念征繕, 異日毋使賊騎, 如入無人之境事, 請監司處, 竝爲行移啓
              何如?" 從之。 《光海君日記》卷第一百二十八
地名: 昌城 (平安道, 都護府)
年: 1623.0

○上御明光殿, 引見張晩。 晩曰: "臣發行之日, 將有親臨郊外之擧, 不勝驚惶。 世宗朝親送崔潤德之行, 臣是何人, 敢當此曠世之典乎?" 仍曰: "當此農時, 似難治兵, 而平安道砲卒可數千, 黃海道精抄, 則亦可得三千。 且使守令各自募得, 則幾至二千, 李時發所募別勝軍亦八千, 總計一萬五千, 可以防守矣。 聞關西內奴, 今方抄兵, 亦可添防。 且令八道, 預爲鍊兵, 臨時調用爲當。" 上曰: "敎鍊士卒, 消得幾許時月, 可以卽戎耶?" 晩曰: "不敎之民, 不可以戰, 三年而後可用。 第未知中朝師期之遲速如何耳。" 上曰: "常時防戌之軍, 計用幾許耶?" 晩曰: "馬兵二千、步卒二千, 則可備緩急之用。" 上曰: "但此賊衝突甚疾, 遠道軍兵未集之前, 若或長驅, 則何以爲之?" 晩曰: "臨機審勢, 可以守則守之, 可以戰則戰之, 期於死而後已。" 上曰: "車戰如何?" 晩曰: "臣意亦欲用車, 而但以運行爲難矣。" 上曰: "運行雖難, 非車則不能當虜馬矣。" 上又曰: "予欲親征。" 晩曰: "聖敎一下, 士氣百倍。 但千乘之主, 何必躬臨戎陣? 當整頓兵馬, 儲峙餱糧, 盡擇一時人才而委任, 則此賊不足平也。" 上曰: "卿在前力戰, 予以三軍繼後, 則聲勢益張矣。" 晩曰: "臣受命西下之後, 事係軍機緊急, 當先行後聞。" 上曰: "閫以外, 將軍制之, 先行後聞可矣。" 上又曰: "邊上城池, 堅固可守者, 幾處耶?" 晩曰: "昌城爲最, 碧潼次之, 其餘則無可守之處矣。"
地名: 昌城 (平安道, 都護府)
年: 1624.0

○參將徐孤臣見昌城府使金時若曰: "游擊朱尙元差人, 自虜中來言: ‘夷兵三萬、漢兵四萬, 屯駐盖州、海州、遼陽、瀋陽、鐵嶺之間, 南北四百里、東西二百里, 漢人內耕, 夷人外衛, 賄結西達, 以窺山海關, 而宣、鐵、義州兵馬爲遼陽後患, 與朝鮮沿江城堡, 勢不可竝立。 待江凍氷堅, 奴酋已定東犯之計, 自十二月初十日, 至明年正月二十日, 共四十日則十分嚴防云。’ 又言: ‘毛將差一枝兵, 由寬奠、靉陽、孤山, 以逼遼陽, 又差一枝兵, 由鳳凰城、高嶺以逼海州, 又檄差石城島兵, 以逼盖州, 四路進兵, 分散奴勢, 使不得東犯云。’ 平安兵使鄭忠信, 馳啓以聞。"
地名: 昌城 (平安道, 都護府)
年: 1625.0

○都元帥李弘冑馳啓曰: "平安兵使自前冬防昌城者, 以與賊窋相近故也。 今則奴賊據有遼陽, 義州爲對壘之地。 以時勢言之, 則兵使似當移駐義州, 而賊謀之或昌或義, 未可的料。 昌、義之間, 二百餘里, 聞變馳援, 勢所未及。 安州則當南路之要衝, 此實控扼咽喉之地, 不如使兵使領率精兵, 留在安州, 邊上有警則或左、或右, 前進(猗)
                〔犄〕
              角, 固守安州, 似爲得計。" 朝廷許之。

○令平安道監兵使開錄昌、義兩府積勞將士可合擢用者以聞。 時奴賊新據瀋陽, 兵勢益盛, 有意西犯, 往來遼陽。 故昌、義之間, 枕戈待警者已久。 廟堂以爲不可無慰悅將士之擧, 上乃下諭於平安監司李尙吉、兵使南以興曰: "義州、昌城八年待變之地, 出身將官, 不避暑雨霜雪, 長在城上, 擐甲枕戈之苦, 思之可愍。 遠方之人, 未霑一命, 積勞抱屈, 枯項而死, 將士愁苦, 邊情解體, 脫有緩急, 難得其死力。 其中豈無智勇材力之士可合千夫百夫之長者乎? 兩府出身將官積年勤勞之人, 卿其開錄職名, 註其勤勞, 博採公議, 等第高下, 從速啓聞, 以憑收用。"
地名: 昌城 (平安道, 都護府)
年: 1626.0

○乙巳/管餉使成俊耉馳啓曰: "都督招臣于甲巖曰: ‘奴賊已向廣寧, 今方渡江躡後。 昌城米太四千石, 須急急運送軍前。’ 臣牢拒不許, 則其所答, 至有不可道之語, 故不得已以昌城米二百石、太一百石出給, 昌、義軍餉幾盡被奪, 罔知所措云。"

○平安監司尹暄馳啓曰: "昌城府使金時若馳報內: ‘徐孤臣火牌及馬文云: 「奴酋先犯江東, 後搶廣寧, 遊兵已到孤山, 故仍爲請兵」 云。 元咨一角, 傳書上送’, 而果如其言, 則當此境內屯兵飢餓之日, 必有索糧之事, 罔知所答。" 云。

○上晝講《孟子》于資政殿月廊。 講訖, 上問于特進官張晩曰: "毛將情形之敗露久矣, 而近以西來狀啓, 人情尤疑懼。 未知卿之所見, 則禍發遲速, 當如何?" 晩曰: "臣意彼無速發之理。 虜雖强請, 毛不速發矣。 毛將在此, 則享公侯之樂, 投奴則爲一俘虜, 必不及李永芳矣。 如賊亦必知文龍之軍不可用, 豈汲汲於文龍乎? 只慮在此, 則或爲後患, 故毛若投降, 想必受之, 而必不優待矣。" 上曰: "予意亦以爲, 似無緊急事, 而群情皆以爲懼, 何以若是乎?" 晩曰: "兵事雖未可知, 以事勢言之, 則奴賊豈聽毛言, 而又以我國爲一敵乎? 不久當有帳下之變矣。" 上曰: "毛若求糧, 則其可輒給之乎?" 晩曰: "彼以中原將官, 告急於我, 不可不給矣。" 上曰: "群議皆欲置兵於昌、朔間, 此事何如?" 晩曰: "柳珩在時, 內築石城, 外築土城, 而大槪形勢, 外高內陷, 故不合於築城矣。 然昌城孤絶, 不幸被圍, 則更無蚍蜉之援。 置兵朔州之議, 蓋爲此也。 但須得三四千軍兵然後, 乃可以濟。" 上曰: "三四千軍兵旣難, 而其食亦難矣。" 上又曰: "凡事, 卿須鎭定, 俾勿妄動可矣。" 崔鳴吉曰: "外議皆以爲, 在我之道, 不可坐視天朝反臣, 而不擊也。 此似太急, 而若送體察使, 觀變於西方則可矣。 張晩之言, 不可恃也。 适變時, 臣聞其有反形, 密言於張晩, 則晩云: ‘豈有是理?’ 終不預備, 以致蒼黃之變。 今者易承恩、徐孤臣等, 言毛之反形已具。 須盡在我之道, 待變可也。" 晩曰: "鳴吉之言是矣。 莫如預備也。" 上曰: "西方似先驚動, 何以鎭定乎?" 晩曰: "無變則自然鎭定矣。 上年, 邊臣以不入防軍爲憂, 及臣往還之後, 頗爲鎭定。 今者臣亦欲入往關西, 與尹暄相議處置。 但深冬則病生, 廚傳亦有弊, 以此爲慮耳。" 上曰: "予意亦欲一番往還, 何必至日寒乎?" 晩曰: "臣欲於今月念後, 卽爲發行矣。" 晩與鳴吉, 又陳號牌御史, 不可不速遣之意。 知事李廷龜曰: "拜園時, 道途頗遠, 一日之內, 勢難往還。 待明春爲之可矣。" 上曰: "發引時, 旣未得隨往, 情理不得不往矣。" 晩又請南漢山城城役時, 僧軍不赴役者, 徵捧軍糧, 上曰: "城役未畢, 則役之可也, 役完之後, 又賣度牒, 如徵闕之爲, 則豈國家本意乎?"

○平安監司尹暄馳啓曰: "昌城府使金時若馳報云: ‘眞㺚一名, 被擄於曲遊擊之軍。 (船)
                〔盤〕
              問賊情, 則云: 「奴酋去七月間, 得肉毒病, 沐浴於遼東溫井, 而病勢漸重, 回向瀋陽之際, 中路而斃。 立其第四子, 將還舊巢, 時無動兵之機」’ 云。"
地名: 昌城 (平安道, 都護府)
年: 1627.0

○平安監司尹暄馳啓曰: "卽刻走廻人來告: ‘奴兵昨夜攻陷義州, 而前昌城府使朴姓人、宣沙浦僉使吳姓人及韓潤, 皆在陣中, 姜弘立、李英芳則爲大將, 賊將八人, 而勢甚熾盛’ 云。 安州形勢, 似難支撑, 故海西別勝軍一千七百名, 已令金完領率往救。 平壤則有牙兵二千八百及三手、精抄三千餘名, 以此分軍守堞, 且令傍邑守令, 各率民兵入城" 云。
地名: 昌城 (平安道, 都護府)
年: 1660.0

○憲府啓: "以臣等今日開坐本府, 忠州居民八十餘名, 呈狀訴冤云, ‘數年前翁主家道掌稱號者, 設庄於本面陳荒處, 不但侵占民田, 日漸增加, 一面山川, 皆稱主家之物, 芻蕘灌漑, 一切呵禁, 少不如意, 鞭扑狼藉, 至於抑勒收稅, 死而葬者, 亦皆捧稅而許之。’ 縱惡作弊, 罔有紀極, 致令峽中殘民, 不能聊生, 請令該道監司, 明査啓聞。 所謂道掌, 令該曹囚禁治罪。 全南道
              樂安居喪人金致鎰, 亦呈狀, 前年六月, 其父爲明火賊所殺, 其奴之被刺, 而不死者, 旣見賊人之面目, 故其兄尙鎰, 具由告官。 郡守初則捉致賊倘, 旋因請囑, 故緩其獄, 渠等訴于監司, 移定推官。 則郡守怒其毁己, 反囚渠等, 勒捧誣告之招, 又嗾兼官, 瞞報監司, 猝然反獄, 旋放賊徒。 仍又啓聞, 該曹回移, 亦無元告刑推之語, 而監司旣施五次刑訊, 終杖配於昌城, 冤痛莫甚’ 云。 此獄旣係殺人, 所放三人, 亦似有可疑之端。 若有一毫冤枉, 非聖朝明愼庶獄之道。 請令該道監司, 竝收前後文案, 與狀中現告人, 一時上京獄, 以爲明按處決之地。 前原州牧使金慶恒, 交結板商, 偸斫黃腸, 不啻狼藉, 不勝駭然。 慶恒前冬就理, 事歸査覈, 而其時査官, 托以雪深, 終不親審, 泛然捧招於山直等, 致令汚吏, 得逭刑章。 到今情狀盡露, 則査官之循私蔑公, 厥罪甚重。 請其時査官, 拿問定罪, 道臣只憑査官不實之報, 矇然馳啓, 亦甚可駭。 請先罷後推。" 上竝從之。

○執義沈世鼎等啓曰: "臣等今日開坐本府, 忠州
              福城面居人八十餘名, 呈狀訴冤云: ‘數年前翁主家道掌稱號者, 設庄於本面陳荒處, 不但侵占民田, 日漸增加, 一面山川, 皆稱主家之物, 芻蕘灌漑, 一切呵禁, 少不如意, 鞭扑狼藉, 至於抑勒收稅, 死而入葬者, 亦皆捧稅而許之, 縱惡作弊, 罔有紀極, 致令峽中殘民, 不能聊生。’ 請令該道監司, 明査啓聞, 其道掌, 令該曹囚禁治罪。 全南道
              樂安居金致鎰, 亦呈狀曰: ‘前年六月, 其父爲明火賊所殺, 其奴之被刺而不死者, 旣見賊人之面目, 故其兄尙鎰, 具由告官。 郡守初則捉致賊黨, 旋因請囑, 故緩其獄。 渠等訴于監司, 移定推官, 則郡守怒其毁己, 反囚渠等, 勒捧誣告之招, 又嗾兼官, 瞞報監司, 猝然反獄, 旋放賊徒。 仍又啓聞, 該曹回移, 亦無元告刑推之語, 而監司旣施五次刑訊, 終杖配於昌城, 冤痛莫甚云。’ 此獄旣係殺人, 而致鎰等呈官, 乃是復父讎之擧矣, 所放三人, 亦有可疑之端。 若有一毫冤枉, 非聖朝明愼庶獄之道。 請令該道監司, 竝收前後文案與狀中所連告人, 竝上京獄, 以爲明按處決之地。 前原州牧使金慶恒, 交結板商, 偸斫黃腸, 不啻狼藉。 慶恒前冬就理, 令本道査覈, 而其時査官, 托以雪深, 終不親審, 泛然捧招於山直等, 致令贓汚之吏, 終逭刑章。 到今情狀見露, 則其循私蔑公之罪, 不可不懲。 請其時査官拿問定罪, 道臣只憑査官之報, 矇然馳啓, 其時監司, 亦先罷後推。" 上竝從之。
地名: 昌城 (平安道, 都護府)
年: 1665.0

○壬辰/平安監司李正英馳啓: "道內朔州、昌城、碧潼、理山、渭原、孟山等六邑, 被災尤甚。 如收稅米、奴婢貢進封吏諸役及月課軍器, 請限今年蠲減, 其餘列邑, 亦量減諸役。" 下戶曹, 回啓: "請六邑收米全減, 奴婢貢半減, 官糶一半收捧, 月課軍器進封等役, 竝停罷。 義州等十二邑, 竝減收米一斗, 官糶令減三分之二。" 從之。

○平安監司李正英馳啓: "道內朔州、昌城、碧潼、理山、渭原、孟山等六邑, 被災尤甚。 如收稅米、奴婢貢、進封吏諸役及月課軍器, 請限今年蠲減, 其餘列邑, 亦量減諸役。" 下戶曹。 回啓: "請六邑收米全減, 奴婢貢半減, 官糶一半收捧, 月課、軍器、進封等役竝停罷。 義州等十二邑, 竝減收米一斗, 官糶令減三分之二。" 從之。